Document ID: 32006D0858

KOMISSION PÄÄTÖS,
tehty 28 päivänä marraskuuta 2006,
päätöksen 2005/393/EY muuttamisesta niiltä osin kuin se koskee bluetongue-tautiin liittyviä rajoitusvyöhykkeitä
(tiedoksiannettu numerolla K(2006) 5607)
(ETA:n kannalta merkityksellinen teksti)
(2006/858/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon bluetongue-taudin valvontaa ja hävittämistä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 8 artiklan 3 kohdan,
sekä katsoo seuraavaa:
(1)
Direktiivissä 2000/75/EY vahvistetaan säännöt bluetongue-taudin valvomiseksi ja toimenpiteet sen torjumiseksi yhteisössä; toimenpiteisiin kuuluvat muun muassa suoja- ja valvontavyöhykkeiden perustaminen ja kielto siirtää eläimiä näiltä vyöhykkeiltä.
(2)
Lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehdyssä komission päätöksessä 2005/393/EY (2) säädetään niiden yleisten maantieteellisten alueiden rajaamisesta, joille jäsenvaltioiden on perustettava bluetongue-taudin osalta suoja- ja valvontavyöhykkeitä, jäljempänä ”rajoitusvyöhykkeet”.
(3)
Portugali ilmoitti komissiolle 3 päivänä marraskuuta 2006, että serotyypin 4 virusta on todettu esiintyvän rajoitusvyöhykkeen E muutamilla reuna-alueilla. Kyseistä vyöhykettä olisi tästä syystä laajennettava, kun otetaan huomioon saatavissa olevat tiedot vektorin ekologiasta sekä tämänhetkiset sääolot.
(4)
Belgian, Saksan, Ranskan ja Alankomaiden ilmoitettua komissiolle bluetongue-taudin puhkeamisesta elokuun puolivälissä ja syyskuun alussa 2006 komissio on useita kertoja muuttanut päätöstä 2005/393/EY niiltä osin kuin se koskee asianomaisen rajoitusvyöhykkeen rajaamista.
(5)
Saksa ilmoitti komissiolle 6 päivänä marraskuuta 2006 uusista bluetongue-tautitapauksista Nordrhein-Westfalenissa, Rheinland-Pfalzissa ja Niedersachsenissa. Havaittujen tapausten vuoksi on aiheellista muuttaa rajoitusvyöhykkeen rajausta Saksassa ja Ranskassa.
(6)
Myös Italia ilmoitti komissiolle 6 päivänä marraskuuta 2006, että serotyypin 1 virusta on ensimmäistä kertaa todettu esiintyvän Cagliarin maakunnassa Sardinian alueella, joka jo kuuluu rajoitusvyöhykkeeseen C. Näiden uusien tapausten vuoksi on asianmukaista lisätä uusi rajoitusvyöhyke, johon tartunta-alue sisältyy.
(7)
Sen vuoksi päätöstä 2005/393/EY olisi muutettava.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 2005/393/EY liite I tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä marraskuuta 2006.

Labels: 3
18
6